
AZ econet.hu

média és vagyonkezelő
NYILVÁNOSAN MŰKÖDŐ Részvénytársaság

egységes szerkezetbe foglalt
ALAPSZABÁLYA
2010. augusztus 6-i állapot szerint

a 2010. augusztus 2-i változások félkövér és aláhúzott betűvel*,
a 2010. augusztus 6-i változások dőlt és aláhúzott betűvel szedve**
amely készült a gazdasági társaságokról szóló 2006. évi IV. törvény (a továbbiakban Gt.) szerint, a Társaság 1996. január 4-én kelt Alapszabálya és annak többszöri módosítása alapján, az alábbiak szerint.

I.

A TÁRSASÁG CÉGNEVE ÉS SZÉKHELYE

1./ A Társaság cégneve:

econet.hu Média és Vagyonkezelő
Nyilvánosan Működő Részvénytársaság

2./ A cég megjelölésére, annak elnevezése helyett használt (rövidített) címszó:


econet.hu Nyrt.

3./ A Társaság idegennyelvű cégneve angolul:


econet.hu Media and Holding Public Limited Company
A Társaság idegennyelvű rövidített cégneve angolul:


econet.hu Plc

4./ A Társaság székhelye:


1117 Budapest, Hauszmann Alajos u. 3.

II.

A TÁRSASÁG ALAPÍTÓJA ÉS IDŐTARTAMA

A Társaság alapítója a Magyar Kárpótlási Jegy Hasznosító Részvénytársaság (1054 Budapest, Hercegprímás u. 2.). A Társaság határozatlan időre alakult, működését a Társaság az alapítása napján kezdte meg.

III.

A TÁRSASÁG JOGI MINŐSÉGE

A Társaság a Gt. 172. § (1) bekezdése alapján nyilvánosan működő részvénytársaság.

IV.

A TÁRSASÁG TEVÉKENYSÉGI KÖRE

1811 Napilapnyomás

1812 Nyomás (kivéve: napilap)

1813 Nyomdai előkészítő tevékenység

1814 Könyvkötés, kapcsolódó szolgáltatás

1820 Egyéb sokszorosítás

4618 Egyéb termék ügynöki nagykereskedelme

4643 Elektronikus háztartási cikk nagykereskedelme

4649 Egyéb háztartási cikk nagykereskedelme m.n.s.

4651 Számítógép, periféria, szoftver nagykereskedelme

4652 Elektronikus, híradás-technikai berendezés, és alkatrészei nagykereskedelme

4666 Egyéb irodagép, -berendezés nagykereskedelme

4741 Számítógép, periféria, szoftver kiskereskedelme

4742 Telekommunikációs termék kiskereskedelme

4743 Audio-, videoberendezés kiskereskedelme

4763 Zene-, videofelvétel kiskereskedelme

5811 Könyvkiadás

5813 Napilapkiadás

5814 Folyóirat, időszaki kiadvány kiadása

5819 Egyéb kiadói tevékenység

5829 Egyéb szoftverkiadás

5911 Film-, video-, televízióműsor-gyártás

5912 Film-, videogyártás, televíziós műsorfelvétel utómunkálatai

5913 Film-, video- és televízióprogram terjesztése

5914 Filmvetítés

5920 Hangfelvétel készítése, kiadása

6010 Rádióműsor-szolgáltatás

6110 Vezetékes távközlés

6120 Vezeték nélküli távközlés

6130 Műholdas távközlés

6190 Egyéb távközlés

6201 Számítógépes programozás

6202 Információ-technológiai szaktanácsadás

6203 Számítógép-üzemeltetés

6209 Egyéb információ-technológiai szolgáltatás

6311 Adatfeldolgozás, web-hoszting szolgáltatás

6312 Világháló-portál szolgáltatás

6399 M.n.s. egyéb információs szolgáltatás

6420 Vagyonkezelés (holding) (főtevékenység)

6820 Saját tulajdonú, bérelt ingatlan bérbeadása, üzemeltetése

7010 Üzletvezetés

7021 PR, kommunikáció

7022 Üzletviteli, egyéb vezetési tanácsadás

7219 Egyéb természettudományi, műszaki kutatás, fejlesztés

7311 Reklámügynöki tevékenység

7312 Médiareklám

7320 Piac-, közvélemény-kutatás

7490 M.n.s. egyéb szakmai, tudományos, műszaki tevékenység

7990 Egyéb foglalás

8551 Sport, szabadidős képzés

8552 Kulturális képzés

8559 M.n.s. egyéb oktatás

9001 Előadó-művészet

9002 Előadó-művészetet kiegészítő tevékenység

9003 Alkotóművészet

9329 M.n.s. egyéb szórakoztatás, szabadidős tevékenység

9511 Számítógép, periféria javítása

9609 M.n.s. egyéb személyi szolgáltatás
V.

A TÁRSASÁG VAGYONI VISZONYAI

1./ A Társaság alaptőkéje (jegyzett tőkéje) 5.851.000.000,-Ft, azaz Ötmilliárd-nyolcszázötvenegymillió forint, amely 4.430.000.000,-Ft, azaz Négymilliárd-négyszázharmincmillió forint pénzbeli hozzájárulásból és 1.421.000.000,-Ft, azaz Egymilliárd-négyszázhuszonegymillió forint nem pénzbeli hozzájárulásból áll. A Társaság Részvényesei a Társaság jegyzett tőkéjét (a részvények névértékét és kibocsátási értékét) teljes egészében a Társaság rendelkezésére bocsátották.

A nem pénzbeli hozzájárulás tárgyai:

a) Az EMG Médiacsoport Vagyonkezelő Korlátolt Felelősségű Társaság (2536 Nyergesújfalu, Kossuth Lajos u. 84., Cg. 01-09-012345 jelenleg bejegyzés alatt lévő új cégneve: EST Media Group Vagyonkezelő Korlátolt Felelősségű Társaság, jelenleg bejegyzés alatt lévő új székhelye: 1117 Budapest, Hauszmann Alajos u. 3.) 444.750.000,-Ft névértékű üzletrésze, amely az EMG Médiacsoport Kft-ben 87,9 (nyolcvanhét egész kilenc tized) százalék mértékű tagsági jogokat biztosító részesedést jelent, és amelynek értéke 1.991.110.000,-Ft. A nem pénzbeli hozzájárulás ellenében a vonatkozó társasági határozatok szerint az azt szolgáltató Wexner Trading LLC (7 Eva Lane, Cranston, 02921 Rhode Island, Egyesült Államok) társaságot 7.500.000 darab, egyenként 100,-Ft névértékű, 132,-Ft kibocsátási értékű, „A” sorozatú, névre szóló, dematerializált törzsrészvény és 1.916.000 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény, Lang Andrást (1039 Budapest, Család u. 14. szám alatti lakos, anyja neve: Herman-Ács Magdolna) 958.000 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény, Melis Andrást (1025 Budapest, Battai u. 15/b. szám alatti lakos, anyja neve: Kóródy Katalin) 958.000 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény, Gerendai Károlyt (1016 Budapest, Ág u. 3. fszt. 1. szám alatti lakos, anyja neve: Solymosi Krisztina) 622.700 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény, Takács Gábort (1025 Budapest, Csejtei u. 19. szám alatti lakos, anyja neve: dr. Németh Klára) 335.300 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény illeti meg. A nem pénzbeli hozzájárulás értékét előzetesen az AUDIT-SERVICE Könyvszakértő, Adó- és Vezetési Tanácsadó Korlátolt Felelősségű Társaság (1022 Budapest, Bimbó u. 3., Cg. 01-09-078084, nyilvántartási szám: 001030) független könyvvizsgáló vizsgálta felül, amelynek képviseletében dr. Serényi Iván (nyilvántartási szám: 003607) könyvvizsgáló járt el.

b) A radiocafé Tömegkommunikációs és Kulturális Szolgáltató Korlátolt Felelősségű Társaság (1025 Budapest, Csévi u. 7/b., Cg. 01-09-683872) 3.000.000,-Ft névértékű üzletrésze, amely a radiocafé Kft-ben 100 (egyszáz) százalék mértékű tagsági jogokat biztosító részesedést jelent, és amelynek értéke 250.800.000,-Ft. A nem pénzbeli hozzájárulás ellenében az azt szolgáltató Callanderious Investments Limited (Agiou Pavlou, 15, LEDRA HOUSE, Agios Andreas, P.C. 1105, Nicosia, Ciprus, cégjegyzékszáma: HE 203930) társaságot 1.200.000 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény illeti meg. A nem pénzbeli hozzájárulás értékét előzetesen az AUDIT-SERVICE Könyvszakértő, Adó- és Vezetési Tanácsadó Korlátolt Felelősségű Társaság (1022 Budapest, Bimbó u. 3., Cg. 01-09-078084, nyilvántartási szám: 001030) független könyvvizsgáló vizsgálta felül, amelynek képviseletében dr. Serényi Iván (nyilvántartási szám: 003607) könyvvizsgáló járt el.

c) A SANORG Nemzetközi Egészségügyi Management Korlátolt Felelősségű Társaság (1126 Budapest, Márvány u. 27., Cg. 01-09-468132) 3.000.000,-Ft névértékű üzletrésze, amely a SANORG Kft-ben 100 (egyszáz) százalék mértékű tagsági jogokat biztosító részesedést jelent, és amelynek értéke 150.480.000,-Ft. A nem pénzbeli hozzájárulás ellenében az azt szolgáltató dr. Csigirinszkij Glebet (1125 Budapest, Gereben u. 4/B. szám alatti lakos, anyja neve: Mihajlovszkaja Viktória) 360.000 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény, dr. Petrányi Dórát (1125 Budapest, Gereben u. 4/B. szám alatti lakos, anyja neve: Tallódi Judit) 360.000 darab, egyenként 100,-Ft névértékű, 209,-Ft kibocsátási értékű, „A” sorozatú, névre szóló, dematerializált törzsrészvény illeti meg. A nem pénzbeli hozzájárulás értékét előzetesen az AUDIT-SERVICE Könyvszakértő, Adó- és Vezetési Tanácsadó Korlátolt Felelősségű Társaság (1022 Budapest, Bimbó u. 3., Cg. 01-09-078084, nyilvántartási szám: 001030) független könyvvizsgáló vizsgálta felül, amelynek képviseletében dr. Serényi Iván (nyilvántartási szám: 003607) könyvvizsgáló járt el.

2./ Az alaptőke (a jegyzett tőke) az alábbi részvényekből áll:

fajtája: törzsrészvény,

típusa: névre szóló,

sorozata: A sorozatú,

névértéke egyenként: 100,-Ft, azaz Egyszáz forint,

darabszáma: 58.510.000, azaz ötvennyolcmillió-ötszáztízezer darab,

névértéke összesen: 5.851.000.000,-Ft, azaz Ötmilliárd-nyolcszázötvenegymillió forint.

Az A sorozatú törzsrészvényeket tulajdonló Részvényeseket megilleti valamennyi, a Gt. és az Alapszabály értelemében a törzsrészvényeseket megillető jog.

VI.

RÉSZVÉNYEK

1./ A részvény a tagsági jogokat megtestesítő értékpapír. A Társaság jogosult törzsrészvény, elsőbbségi részvény, dolgozói részvény, kamatozó részvény és visszaváltható részvény kibocsátására. Az a részvény, amely nem elsőbbségi, dolgozói, kamatozó vagy visszaváltható részvény, törzsrészvénynek minősül. A Társaság által kibocsátott törzsrészvények névértéke összegének mindenkor meg kell haladnia a Társaság alaptőkéjének a felét. A Társaság az elsőbbségi részvényfajtán belül

a) osztalékelsőbbséget;

b) a részvénytársaság jogutód nélkül történő megszűnése esetén a felosztásra kerülő vagyonból történő részesedés elsőbbségét (likvidációs hányadhoz fűződő elsőbbség); valamint
c) a szavazati joggal összefüggő elsőbbséget

biztosító részvényosztályt bocsáthat ki, azzal hogy a Társaság jogosult olyan elsőbbségi részvényt is kibocsátani, amely a fentiekben meghatározott elsőbbségi jogosultságok közül egyidejűleg osztalékelsőbbséget és likvidációs hányadhoz fűződő elsőbbséget is megtestesít. A Társaság jogosult olyan elsőbbségi részvényosztályba tartozó részvénysorozat kibocsátására, amelynek részvényeit a Részvényes vagy a Társaság kérésére az Alapszabály rendelkezései szerint más elsőbbségi részvényosztályba tartozó részvényre vagy törzsrészvényre kell átcserélni. Amennyiben a Társaság a törzsrészvénytől eltérő részvényfajtákat bocsát ki, az azokra vonatkozó részletes szabályokat a kibocsátásról szóló közgyűlési vagy igazgatósági határozattal módosított Alapszabályban állapítja meg.
Egy részvényfajtán, illetve részvényosztályon belül több részvénysorozat bocsátható ki. Az azonos tartalmú és mértékű tagsági jogokat megtestesítő részvények egy részvénysorozatnak minősülnek. Az egy sorozatba tartozó részvények névértéke és előállítási módja nem térhet el egymástól.
2./ A részvényt az Igazgatóság köteles az értékpapírokra vonatkozó előírások betartásával dematerializált részvényként előállítani.

3./ A Társaság cégjegyzékbe történő bejegyzése után az alaptőke (felemelt alaptőke), illetve a részvények kibocsátási értékének a teljes befizetéséig terjedő időszakra a Részvényes által átvenni vállalt, vagy az általa jegyzett részvényre teljesített vagyoni hozzájárulás összegéről ideiglenes részvényt kell előállítani.

4./ Az ideiglenes részvény értékpapír, amelyre a névre szóló részvényre vonatkozó szabályokat kell alkalmazni, azzal, hogy az ideiglenes részvény átruházása a részvény tulajdonosának a részvénykönyvbe történő bejegyzésével válik érvényessé. Az ideiglenes részvényen – a Gt. 199. §-ában meghatározottakon kívül – fel kell tüntetni a Részvényes által az ideiglenes részvény kibocsátásáig befizetett összeget is. Az ideiglenes részvény kibocsátását követően a Részvényes által teljesített további vagyoni hozzájárulás összegét a Részvényes kérésére az ideiglenes részvényen az értékpapírokra vonatkozó szabályok szerint kell feltüntetni vagy az ideiglenes részvény érvénytelenné nyilvánításával egyidejűleg új ideiglenes részvényt kell kibocsátani.

5./ A Részvényes a Társaságnak a cégjegyzékbe történt bejegyzése és az alaptőke, illetve – ha a részvények névértéke és kibocsátási értéke eltérő – a részvények kibocsátási értékének teljes befizetése után igényelheti a neki járó dematerializált részvények értékpapírszámlán történő jóváírását.

6./ A névre szóló részvény – ha törvény eltérően nem rendelkezik – szabadon átruházható. A dematerializált névre szóló részvény átruházása az átruházó értékpapírszámlájának megterhelésével, illetve a szerző értékpapírszámlán történő jóváírással történik.
7./ Ha törvény eltérően nem rendelkezik, a Társaság Igazgatósága, vagy az értékpapírokra vonatkozó törvényi szabályok szerinti megbízottja, a névre szóló részvényekkel rendelkező Részvényesekről, illetve részvényesi meghatalmazottakról (a továbbiakban együtt Részvényes) részvénykönyvet vezet, amelyben nyilvántartja a Részvényes, részvényesi meghatalmazott – közös tulajdonban álló részvény esetén a közös képviselő – nevét (cégét), lakcímét (székhelyét), részvénysorozatonként a Részvényes részvényeinek, ideiglenes részvényeinek darabszámát (tulajdoni részesedésének mértékét), valamint egyéb, a Gt-ben és az Alapszabályban meghatározott adatokat.

Az előzőekben írt adatoknak – az Alapszabályban esetlegesen meghatározott adatokat ide nem értve – a részvénykönyv vezetője számára történő bejelentésére, a részvényeknek az értékpapírszámlán történő jóváírását követő kettő munkanapon belül, az értékpapírszámla-vezető köteles. Az értékpapírszámla-vezető nem jelentheti be az adatokat, ha a Részvényes így rendelkezett. Nem jegyezhető be a részvénykönyvbe az, aki így rendelkezett, valamint aki részvényét törvénynek vagy az Alapszabálynak a részvény átruházására vonatkozó szabályait sértő módon szerezte meg.

A részvénykönyv vezetője köteles a részvénykönyvből haladéktalanul törölni azt a Részvényest, aki így rendelkezett. Ha a Részvényes tulajdonjoga az értékpapírszámlán történő terheléssel megszűnt, az értékpapírszámla-vezető köteles e tényt a részvénykönyv vezetőjének a változástól számított kettő munkanapon belül bejelenteni. A részvénykönyv vezetője köteles a bejelentés alapján a változást a részvénykönyvben haladéktalanul átvezetni, azzal hogy a törölt adatnak megállapíthatónak kell maradnia.

A Társaság által kezdeményezett tulajdonosi megfeleltetés esetén, ha az a következő közgyűlést megelőző részvénykönyv-lezáráshoz kapcsolódik, a részvénykönyv vezetője a részvénykönyvben szereplő, a tulajdonosi megfeleltetés időpontjában hatályos valamennyi adatot törli, és ezzel egyidejűleg a tulajdonosi megfeleltetés eredményének megfelelő adatokat a részvénykönyvbe bejegyzi, kivéve ha a tulajdonosi megfeleltetésből megállapítható, hogy a Részvényes akként rendelkezett, hogy nem kívánja a részvénykönyvbe történő bejegyzését. A közgyűlésen részt venni szándékozó Részvényes nevét a közgyűlés kezdőnapját megelőző ötödik munkanapra mint fordulónapra elkészített tulajdonosi megfeleltetés alapján kell a részvénykönyvbe bejegyezni. A közgyűlésen tagsági jogainak gyakorlásából nem zárható ki az, aki a tulajdonosi megfeleltetés fordulónapján a részvény tulajdonosa.

A névre szóló részvény, illetve az ideiglenes részvény átruházása a Társasággal szemben akkor hatályos, és a Részvényes a Társasággal szemben részvényesi jogainak gyakorolására akkor jogosult, ha az új Részvényest a részvénykönyvbe bejegyezték. Amennyiben adott részvényesi jog gyakorlására való jogosultság megállapítására a tőkepiacról szóló 2001. évi CXX. törvény szerinti tulajdonosi megfeleltetés útján kerül sor, az ilyen jog gyakorlásához a Gt. 212. § szerinti igazolásra nincsen szükség. Egyéb esetekben, annak igazolása végett, hogy a tulajdonosi megfeleltetés szerinti állapot változatlanul fennáll, a részvényesi jogok gyakorlásának előfeltétele a Gt. 212. § szerinti igazolás.
A Részvényes a részvénykönyvbe betekinthet és annak rá vonatkozó részéről az Igazgatóságtól, illetve annak megbízottjától másolatot igényelhet, amelyet a részvénykönyv vezetője öt napon belül teljesíteni köteles. Harmadik személy a részvénykönyvet megtekintheti, ha érdekeltségét valószínűsíti.

Ha az Igazgatóság a részvénykönyv vezetésére a Gt. 202. § (2) bekezdése alapján mást bíz meg, a megbízás tényét és a megbízott személyét a Cégközlönyben, a Társaság hirdetményi lapjában, illetve a honlapján is közzéteszi.

8./ A Részvényes – a részvényjegyzésből, illetve az ideiglenes részvényből a reá háruló – fizetési kötelezettségének nemteljesítése esetén, az Igazgatóság harmincnapos határidő kitűzésével a Részvényest teljesítésre hívja fel azzal, hogy a felhívásban utalni kell arra, hogy a teljesítés elmulasztása a Részvényes részvényesi jogviszonyának megszűnését eredményezi.

A harmincnapos határidő eredménytelen eltelte esetén a Részvényes részvényesi jogviszonya a határidő lejártát követő napon megszűnik. Erről az Igazgatóság a volt Részvényest írásban értesíti. Az a Részvényes, akinek részvényesi jogviszonya a jelen pontban foglaltakra tekintettel szűnt meg, a vagyoni hozzájárulás teljesítésének elmulasztása miatt a Társaságnak okozott kárért a polgári jog általános szabályai szerinti felelősséggel tartozik.

9./ Ha a Részvényes részvényesi jogviszonya a jelen Alapszabály VI/8. pontja alapján szűnt meg és a Részvényes az Alapszabályban átvenni vállalt részvényre jutó vagyoni hozzájárulás teljesítésének kötelezettségét más személy nem vállalja át, kötelező az alaptőkének a késedelembe esett Részvényes által vállalt vagyoni hozzájárulás mértékének megfelelő leszállítása. A késedelembe esett Részvényest az általa teljesített vagyoni hozzájárulás értéke az alaptőke leszállítását követően, illetve akkor illeti meg, amikor a helyébe lépő Részvényes vagyoni hozzájárulását a Társasággal szemben teljesíti.

10./ A Társaság az általa kibocsátott részvényeknek (saját részvény) az alapítás során történő átvételére nem jogosult. A Társaság saját részvényeit – a Gt. eltérő rendelkezése hiányában – kizárólag alaptőkén felüli vagyona fedezete mellett szerezheti meg. A saját részvény megszerzésének feltétele, hogy a közgyűlés az Igazgatóságot arra a feltételek meghatározásával felhatalmazza.
Nincs szükség a közgyűlés által adott előzetes felhatalmazásra, ha a részvények megszerzésére a Társaságot közvetlenül fenyegető, súlyos károsodás elkerülése érdekében kerül sor. Ebben esetben az Igazgatóság a soron következő közgyűlésen köteles tájékoztatást adni a saját részvények megszerzésének indokáról, a megszerzett részvények számáról, össznévértékéről, valamint ezen részvényeknek a Társaság alaptőkéjéhez viszonyított arányáról és a kifizetett ellenértékről. A Társaság részvényeinek felvásárlására irányuló nyilvános vételi ajánlattétel esetén a jelen bekezdésben foglaltak nem alkalmazhatók.

A saját részvényekkel kapcsolatos kérdésekben a fenti kivételtől eltekintve a Gt. rendelkezései irányadóak.
VII.

A RÉSZVÉNYESEK JOGAI ÉS KÖTELESSÉGEI

1./ A Részvényesnek joga van a Társaságnak a számviteli jogszabályok szerint számított, adózott eredménye közgyűlés által felosztani rendelt, részvényei névértékére jutó arányos hányadára (osztalék).
Az osztalékfizetés mértékéről, valamint az osztalékfizetés kezdő napjáról rendelkező közgyűlési határozatokon alapuló, az osztalék mértékét is tartalmazó közlemény első megjelenése és az osztalékfizetés kezdő napja között legalább tíz munkanapnak kell eltelnie.

A közgyűlés által meghatározott, az osztalékfizetésre való jogosultság szempontjából releváns időpont az osztalékfizetésről döntő közgyűlés időpontjától eltérhet, erre figyelemmel osztalékra az a Részvényes jogosult, aki a közgyűlés által meghatározott és az osztalékfizetésre vonatkozó közleményben meghirdetett fordulónapon lefolytatott tulajdonosi megfeleltetés alapján a részvénykönyvben szerepel. Az osztalékfizetésre vonatkozóan elkészített tulajdonosi megfeleltetés KELER Szabályok szerinti fordulónapja legkorábban az osztalékfizetésről döntő közgyűlést követő ötödik munkanap lehet.
A Részvényes osztalékra csak a már teljesített vagyoni hozzájárulása arányában jogosult. A Részvényest megillető osztalék nem pénzbeli vagyoni értékű juttatás keretében is teljesíthető.

A Társaság az osztalékra jogosult Részvényeseket megillető részesedés meghatározásakor a saját részvényre eső osztalékot nem veszi figyelembe.
Az adózott eredmény felhasználásánál biztosítani kell mindazt a fejlesztési keretet, amely a Társaságnak a versenytársakkal való lépéstartásához és jövőbeni eredményes működéséhez szükséges.

2./ A Társaság saját tőkéjéből a Részvényes javára, annak tagsági jogviszonyára figyelemmel kifizetést a Társaság fennállása során kizárólag a Gt-ben meghatározott esetekben és – az alaptőke leszállításának esetét kivéve – csak a számviteli törvényben meghatározott feltételek teljesülése esetén, a tárgyévi adózott eredményből, illetve a szabad eredménytartalékkal kiegészített tárgyévi adózott eredményből teljesíthet. Nem kerülhet sor kifizetésre, ha a Társaságnak a számviteli törvény szerint helyesbített saját tőkéje nem éri el vagy a kifizetés következtében nem érné el a Társaság alaptőkéjét. Azokat a kifizetéseket, amelyeket a jelen bekezdés rendelkezései ellenére teljesítettek, a Társaság részére vissza kell fizetni, feltéve, hogy a Társaság bizonyítja a Részvényes rosszhiszeműségét.
3./ Két, egymást követő számviteli törvény szerinti beszámoló elfogadása közötti időszakban a Társaság közgyűlése osztalékelőleg fizetéséről akkor határozhat, ha

a) a számviteli törvény szerint készített közbenső mérleg alapján megállapítható, hogy a Társaság rendelkezik az osztalékelőleg fizetéséhez szükséges fedezettel, a kifizetés azonban nem haladhatja meg az utolsó számviteli törvény szerinti beszámoló szerinti üzleti év könyveinek lezárása óta keletkezett eredménynek a számviteli törvényben foglaltak alapján megállapított, illetve a szabad eredménytartalékkal kiegészített összegét és a Társaságnak a számviteli törvény szerint helyesbített saját tőkéje a kifizetés folytán nem csökkenhet az alaptőke összege alá; továbbá

b) a Részvényesek vállalják az osztalékelőleg visszafizetését, amennyiben utóbb a számviteli törvény szerinti beszámoló alapján – a jelen VII/3. pontban foglaltakra figyelemmel – az osztalékfizetésre nem lenne jogszabályi lehetőség.

Az Igazgatóság a Felügyelő Bizottság előzetes jóváhagyása mellett a közgyűlés helyett határozhat osztalékelőleg fizetéséről.

4./ A Társaság jogutód nélküli megszűnése esetében a tartozások kiegyenlítése után fennmaradó vagyont - törvény eltérő rendelkezése hiányában - a Részvényesek között az általuk a részvényekre ténylegesen teljesített befizetések, illetve nem pénzbeli hozzájárulások alapján, részvényeik névértékének arányában kell felosztani.
5./ Ha a Társaság likvidációs hányadhoz fűződő elsőbbséget biztosító részvényt bocsátott ki, a vagyon felosztásakor az elsőbbségi részvény biztosította jogokat figyelembe kell venni. Ha a végelszámolás megindításakor, illetve a felszámolás elrendelésekor a Társaság alaptőkéje nem került teljes egészében befizetésre, a végelszámoló, illetve a felszámoló jogosult a még nem teljesített pénzbeli és nem pénzbeli szolgáltatásokra vonatkozó kötelezettséget azonnal esedékessé tenni és azok teljesítését a Részvényesektől követelni, ha arra a Társaság tartozásainak kiegyenlítése érdekében van szükség.

6./ A Részvényes jogosult a közgyűlésen részt venni, ott a Gt-ben megszabott keretek között felvilágosítást kérni, valamint észrevételt és indítványt tenni, szavazati joggal rendelkező részvény birtokában pedig szavazni.

7./ A közgyűlés napirendjére tűzött ügyre vonatkozóan az Igazgatóság köteles minden Részvényesnek a közgyűlés napja előtt legalább nyolc nappal benyújtott írásbeli kérelmére a szükséges felvilágosítást megadni. Az Igazgatóság csak akkor tagadhatja meg a felvilágosítást, ha álláspontja szerint az a Társaság üzleti titkát sértené. Ebben az esetben is kötelező a felvilágosítás megadása, ha arra a közgyűlés határozata kötelezi az Igazgatóságot. Az üzleti titkot nem tartalmazó felvilágosítás megadása nem korlátozható. Írásbeli kérelem hiányában a közgyűlés napirendjére tűzött ügyre vonatkozóan az Igazgatóság köteles minden Részvényesnek a napirendi pont tárgyalásakor a szükséges felvilágosítást megadni.

A Részvényest a Társaság üzleti titkaival kapcsolatban titoktartási kötelezettség terheli, ennek megszegésével a Társaságnak okozott károkat köteles a Ptk. 339. §-ának szabályai szerint megtéríteni.
A Részvényes a Társaság üzleti könyveibe, illetve egyéb üzleti irataiba nem tekinthet be.

8./ Nem gyakorolhatja szavazati jogát a Részvényes, amíg az esedékes pénzbeli hozzájárulását nem teljesítette.

9./ A Részvényes a részvényesi jogait meghatalmazott útján is gyakorolhatja. Nem lehet meghatalmazott az Igazgatóság és a Felügyelő Bizottság tagja, a cégvezető, valamint a Társaság vezető állású munkavállalója, kivéve ha ezen személyek meghatalmazottként minden egyes határozati javaslatra egyértelmű, a meghatalmazó részvényes által adott írásbeli szavazási utasítással rendelkeznek.
10./ A képviseleti meghatalmazás érvényessége egy közgyűlésre szól, ideértve a határozatképtelenség miatt esetleg megismételt, továbbá a felfüggesztett közgyűlést is.

11./ A szavazatok legalább egy százalékát képviselő Részvényesek – az ok megjelölésével – írásban kérhetik az Igazgatóságtól, hogy valamely kérdést tűzzön a közgyűlés napirendjére. Ezen jogukat a Részvényesek a közgyűlés összehívásáról szóló hirdetmény megjelenésétől számított nyolc napon belül gyakorolhatják. A szavazatok legalább egy százalékával rendelkező Részvényesek a napirendi pontokkal összefüggésben határozati javaslatot is előterjeszthetnek.
12./ A közgyűlés által hozott jogsértő határozat bírósági felülvizsgálatát bármely Részvényes, továbbá az Igazgatóság és Felügyelő Bizottság bármely tagja kérheti a Gt. 45. §-ában foglaltak szerint.

13./ Ha a keresetet az Igazgatóság tagja kezdeményezi és nincs olyan igazgatósági tag, aki a Társaságot a perben képviselhetné, úgy a Társaság perbeli képviseletére a Felügyelő Bizottságnak a bizottság által kijelölt tagja jogosult. Ha a Felügyelő Bizottság valamennyi tagja felperesként perben áll, a bíróság a Társaság részére ügygondnokot rendel ki.

VIII.

A KÖZGYŰLÉS

1./ A közgyűlés a Társaság legfőbb szerve, amely a Részvényesek összességéből áll.

2./ A közgyűlést a Gt. által meghatározott esetekben a Gt-ben megjelölt személyek hívhatják össze, azzal hogy évi egy rendes közgyűlés tartása minden év január 1. és április 30. között kötelező.
3./ A közgyűlésre szóló meghívást – amennyiben a Gt. eltérő rendelkezést nem tartalmaz – a közgyűlés tervezett napját megelőzően harminc nappal az Igazgatóság meghirdeti az Alapszabály XIX/1. pontja szerinti rendben.
4./ A Társaság a számviteli törvény szerinti beszámolónak és az Igazgatóság, valamint a Felügyelő Bizottság jelentésének lényeges adatait, az összehívás időpontjában meglévő részvények és szavazati jogok számára vonatkozó összesítéseket (ideértve az egyes részvényosztályokra vonatkozó külön összesítéseket), valamint a napirenden szereplő ügyekkel kapcsolatos előterjesztések összefoglalóját és a határozati javaslatokat a Társaság hirdetményeinek közzétételére vonatkozó rendelkezések szerint a közgyűlést megelőzően legalább huszonegy nappal nyilvánosságra hozza.
5./ A közgyűlésre szóló hirdetménynek tartalmaznia kell:

a) a Társaság cégnevét és székhelyét;

b) a közgyűlés időpontját és helyét;

c) a közgyűlés megtartásának módját;

d) konferencia-közgyűlés esetén a szavazási meghatalmazott nevét, elérhetőségét;

e) a közgyűlés napirendjét;

f) a szavazati jog gyakorlásához az Alapszabályban előírt feltételeket;

g) a közgyűlés határozatképtelensége esetén a megismételt közgyűlés helyét és idejét;

h) a Gt. 304. § (2) bekezdése szerinti időpontot, valamint a Gt. 304. § (3) bekezdésében foglaltakra vonatkozó tájékoztatást;

i) a felvilágosítás kérésére és a közgyűlés napirendjének kiegészítésére vonatkozó jog gyakorlásához az Alapszabályban előírt feltételeket;

j) a közgyűlés napirendjén szereplő előterjesztések és határozati javaslatok elérésének időpontjára, helyére és módjára (ideértve a Társaság honlapjának címét is) vonatkozó tájékoztatást.
A közgyűlés a Társaság székhelyétől vagy telephelyétől eltérő helyre is összehívható.

6./ A közgyűlés napirendjének összeállításáról az összehívásra köteles testületnek, személyeknek kell gondoskodniuk.

7./ A Részvényesek indítványtételi jogára a Gt. rendelkezései vonatkoznak.

8./ A közgyűlés akkor határozatképes, ha az összehívás szabályszerű, és a Társaság szavazatra jogosító részvényei által megtestesített szavazatok több mint felét képviselő Részvényes jelen van.

Ha a közgyűlés nem határozatképes, a megismételt közgyűlés a megjelent Részvényesek által képviselt szavazati hányadra tekintet nélkül a meghirdetett eredeti napirendi pontokban és csakis azokban határozatképes. A megismételt közgyűlés a nem határozatképes közgyűlés napján is megtartható, de legkésőbb 15 (tizenöt) napon belül meg kell tartani a közgyűlési hirdetményben megjelölt helyen és időben.
9./ A szavazati jog gyakorlásának feltételei és módja:

Az A sorozatú névre szóló törzsrészvények közül minden egyes részvény egy szavazatot jelent.

A szavazati jog gyakorlásának feltétele, hogy a Részvényes nevét a közgyűlés kezdőnapját megelőző ötödik munkanapra mint fordulónapra elkészített tulajdonosi megfeleltetés alapján a részvénykönyvbe bejegyezzék.
A Részvényes számára az Igazgatóság a részvények számának megfelelő szavazati jogot igazoló szavazójegyet ad ki, amely szavazójegy egyben igazolás a közgyűlésen való részvételre.

Egy Részvényes vagy Részvényesi Csoport sem gyakorolhatja a szavazati jogok több mint 20 (húsz) százalékát.

A „Részvényesi Csoport” azon Részvényesek csoportját jelenti, amelyek befolyását a tőkepiacról szóló 2001. évi CXX. törvény mindenkor hatályos rendelkezései értelmében nyilvánosan működő részvénytársaságban történő befolyásszerzés tényének, illetve mértékének megállapítása során egybe kell számítani.

Amennyiben egy Részvényesi Csoport a szavazati jogok több mint 20 (húsz) százalékával rendelkezik, a Részvényesi Csoport összes szavazati joga 20 (húsz) százalékra csökkentendő olyan módon, hogy a Részvényesi Csoport által utoljára szerzett részvényekhez (vagy azok érintett hányadához) kapcsolódó szavazati jogokat figyelmen kívül kell hagyni.

Minden Részvényes köteles az Igazgatóságot tájékoztatni arról, hogy maga vagy a vele azonos Részvényesi Csoporthoz tartozó Részvényes tulajdonában tartja-e a Társaság részvényeinek 20 (húsz) százalékát. Azon részvények vonatkozásában, amelyek megszerzésével a részvények vagy a szavazati jogok 20 (húsz) százalékának a meghaladása megtörtént, a Társaság a részvénykönyvbe bejegyzi, hogy azok alapján szavazati jog nem gyakorolható. Amennyiben a Részvényes a jelen pontban írt bejelentési kötelezettségét a részvénykönyvbe történő bejegyzésétől számított három munkanapon belül nem vagy nem a valóságnak megfelelően teljesíti, illetőleg amennyiben alapos okkal feltételezhető, hogy a Részvényes a Részvényesi Csoport összetételére vonatkozóan az Igazgatóságot megtévesztette, az érintett Részvényesi Csoport szavazati joga a bejegyzést követően is bármikor a fenti rendelkezések szerint 20 (húsz) százalékos mértékre csökkentésre kerül, ezen felül a Részvényes köteles megtéríteni a Társaság részére minden olyan kárt és költséget, amely amiatt merült fel, mert saját maga vagy Részvényesi Csoportja 20 (húsz) százalékot meghaladóan gyakorolta szavazati jogát.
10./ A közgyűlést csak egy alkalommal lehet felfüggeszteni. A felfüggesztett közgyűlést harminc napon belül folytatni kell, ebben az esetben a közgyűlés összehívására és a közgyűlés tisztségviselőinek megválasztására vonatkozó szabályokat nem kell alkalmazni.

11./ A szavazás nyíltan – az adott közgyűlés döntésétől függően –, a szavazólapok felmutatásával vagy gépi szavazórendszer alkalmazásával történik.

IX.

A KÖZGYŰLÉS HATÁSKÖRE

1./ A közgyűlés kizárólagos hatáskörébe tartozik:

a) az Alapszabály megállapítása és módosítása;

b) döntés a Társaság működési formájának megváltoztatásáról;

c) a Társaság átalakulásának és jogutód nélküli megszűnésének elhatározása;

d) az Igazgatóság, a Felügyelő Bizottság és az audit bizottság tagjainak – a Gt. 37. §-ában szabályozott kivétellel – és a könyvvizsgálónak a megválasztása, visszahívása, továbbá döntés az igazgatósági és felügyelő bizottsági tagok, valamint vezető állású munkavállalók hosszú távú díjazásának és ösztönzési rendszerének irányelveiről, keretéről;

e) a számviteli törvény szerinti beszámoló elfogadása, ideértve az adózott eredmény felhasználására vonatkozó döntést is;

f) döntés osztalékelőleg fizetéséről;

g) döntés a nyomdai úton előállított részvény dematerializált részvénnyé történő átalakításáról;

h) az egyes részvényfajtákhoz fűződő jogok megváltoztatása; továbbá az egyes részvényfajták, osztályok átalakítása;

i) döntés az átváltoztatható vagy jegyzési jogot biztosító kötvény kibocsátásáról;

j) az alaptőke felemelése – kivéve az alapszabály XV/10. pontjában szabályozottakat;

k) az alaptőke leszállítása;

l) döntés a jegyzési elsőbbségi jog gyakorlásának kizárásáról;

m) döntés – ha a Gt. vagy a jelen Alapszabály alapján hozott közgyűlési határozat másként nem rendelkezik – a saját részvény megszerzéséről;

n) döntés a részvények tőzsdei bevezetése, illetve az esetleges kivezetése iránti kérelemről;

o) döntés azokban a kérdésekben, melyek az Alapszabály VIII/3. bekezdése alapján kerülnek a közgyűlés elé;

p) az Igazgatóság által készített és a Felügyelő Bizottság által jóváhagyott, a Budapesti Értéktőzsde számára benyújtásra kerülő felelős társaságirányítási jelentés jóváhagyása;
q) döntés minden olyan kérdésben, amelyet az Alapszabály, a Gt. vagy más törvény a közgyűlés kizárólagos hatáskörébe utal.
2./ A közgyűlés határozatait szavazással hozza meg. A szavazatok háromnegyedes többsége (minősített többség) szükségeltetik a fenti IX/1. a), b), c), d), h) és k) pontokban szereplő kérdésekben.
3./ A közgyűlésnek az igazgatósági és felügyelő bizottsági tagok, valamint vezető állású munkavállalók hosszú távú díjazásának és ösztönzési rendszerének irányelveiről, keretéről hozott döntése nem kötelező erejű, az mindössze a részvényesi véleménynyilvánítás lehetőségét biztosítja.
4./ A közgyűlést az Igazgatóság elnöke, illetve az általa erre felkért igazgatósági tag nyitja meg, és javaslatot tesz a közgyűlés elnökének személyére. Az elnök megválasztására a közgyűlés jogosult egyszerű szótöbbséggel.

A közgyűlés elnöke:

a) megállapítja a közgyűlés határozatképességét, javaslatot tesz a közgyűlési jegyzőkönyv-hitelesítő, a szavazatszámlálók, a további esetleges tisztségeket betöltők személyére, kijelöli a jegyzőkönyvvezetőt;

b) vezeti a tanácskozást a napirend alapján;

c) elrendeli a szavazást, ismerteti annak eredményét, kimondja a közgyűlés határozatát;

d) gondoskodik a közgyűlési jegyzőkönyv szabályszerű vezetéséről;

e) aláírásával hitelesíti a közgyűlési okmányokat.

X.

IGAZGATÓSÁG, VEZÉRIGAZGATÓ
1./ Az Igazgatóság a Társaság ügyvezető szerve. Az Igazgatóság legalább három, legfeljebb tizenegy természetes személy tagból álló testület.

Az Igazgatóság tagjai megbízatásuk megszűnése után ötéves időtartamra újraválaszthatók. Az Igazgatóság tagjait a közgyűlés jogosult megválasztani.

2./ Az Igazgatóság tagjai az Igazgatóság elnöke, alelnöke, valamint az igazgatósági tagok. Az Igazgatóság az elnökét és alelnökét maga választja a tagjai közül.
3./ Az Igazgatóság jogait és feladatait testületként gyakorolja. Az Igazgatóság feladata a Társaság számviteli törvény szerinti beszámolójának és az adózott eredmény felhasználására vonatkozó javaslatnak az elkészítése és előterjesztése. Az Igazgatóság az ügyvezetésről, a Társaság vagyoni helyzetéről és üzletpolitikájáról évente egyszer a közgyűlés, háromhavonta a Felügyelő Bizottság részére jelentést készít. Az Igazgatóság gondoskodik részvénytársaság üzleti könyveinek szabályszerű vezetéséről.

A Társaság nyilvánosan kibocsátott részvényei vonatkozásában a tőkepiacról szóló 2001. évi CXX. törvény szerinti rendszeres és rendkívüli tájékoztatási kötelezettség teljesítése az Igazgatóság feladata.

4./ Az Igazgatóság köteles összehívni a közgyűlést mindazon esetekben, amelyekben ezen Alapszabály, illetve a Gt. így rendeli.
5./ Az Igazgatóság üléseit az Igazgatóság elnöke, vagy az Igazgatóság bármely két tagja együtt jogosult összehívni.

6./ Az Igazgatóság akkor határozatképes, ha az ülést szabályszerűen összehívták és legalább tagjainak többsége – köztük az elnök vagy az alelnök - jelen van.

7./ Az Igazgatóság akkor is határozatképes, ha összehívása nem volt szabályszerű, de valamennyi igazgatósági tag megjelent és az ülés megtartása ellen egyik sem tiltakozik.

8./ Az Igazgatóság üléseit az elnök, akadályoztatása esetén az általa erre felkért igazgatósági tag vezeti. Az ülés vezetése keretében a levezető megállapítja az ülés határozatképességét, vezeti a napirendi pontok vitáit, megállapítja az egyes határozatokat és gondoskodik a jegyzőkönyvvezetésről.

9./ Az Igazgatóság határozatait szavazással hozza meg, egyszerű szótöbbséggel. Szavazategyenlőség esetén a javaslat elvetendő.

A kisebbségben maradt igazgatósági tag véleményét - amennyiben azt igényli - jegyzőkönyvbe kell foglalni és tájékoztatásul meg kell küldeni a Felügyelő Bizottság elnökének.

10./ Az Igazgatóság ülés megtartása nélkül is hozhat határozatot, erre vonatkozó indítvány, illetve az elnök döntése alapján. Ebben az esetben a határozati javaslatokat meg kell küldeni az igazgatósági tagoknak, és határidőt kell kitűzni a nyilatkozat megtételére. A visszaérkezett nyilatkozatok alapján az Igazgatóság elnöke állapítja meg a határozatot, melyet a tagokkal írásban közöl. A nyilatkozat megtételére kitűzött határidőn túl érkezett szavazatot (tartalmára tekintet nélkül) nemlegesnek kell tekinteni.

Amennyiben bármelyik igazgatósági tag igényli, a határozati javaslat megvitatása érdekében igazgatósági ülést kell tartani.

11./ Az Igazgatóság ülései közötti időszakban az ügyvezetést kizárólag az elnök gyakorolhatja az Igazgatóság ügyrendjében foglaltak szerint.

12./ A Társaság alkalmazásában álló munkavállalók esetében a munkáltatói jogok gyakorlására az Igazgatóság által erre kijelölt igazgatósági tag vagy vezető állású munkavállaló jogosult és köteles. Az Igazgatóság a jelen Alapszabály felhatalmazása alapján jogosult vezető állású munkavállalók kijelölésére, illetve egyes munkaköröket betöltő munkavállalókat vezető állású munkavállalónak minősíteni.
13./ Az Igazgatóság tagjainak egymás közötti feladat- és hatáskörmegosztásáról az Igazgatóság által a jelen Alapszabály keretei között elfogadott ügyrend rendelkezik.
14./ A Társaság Igazgatóságának tagjai a vonatkozó közgyűlési határozatokban megjelölt időtartamra:

dr. Balázs Csaba (1118 Budapest, Somlói út 37/a.)

Bencze György (1026 Budapest, Pasaréti út 102.)

Mester Zoltán (1028 Budapest, Várhegy u. 62.)

dr. Rosner Gábor (1142 Budapest, Erzsébet királyné útja 66/B.)
15./ Az Igazgatóság a Társaság munkavállalói, illetve a saját tagjai közül a Társaság operatív irányítására vezérigazgatót jelölhet ki.

A vezérigazgató felett – amennyiben a Társasággal munkaviszonyban áll – a munkáltatói jogokat az Igazgatóság gyakorolja, vele a munkaszerződést az Igazgatóság köti meg. Amennyiben a vezérigazgató a Társasággal munkaviszonyban áll, úgy vezető állású munkavállalónak minősül.

A vezérigazgató látja el – az Alapszabály, a közgyűlési és igazgatósági határozatok keretei között – a Társaság operatív vezetését. A vezérigazgató a Társaság munkaszervezetének vezetője, a munkáltatói jogokat az Igazgatóság a vezérigazgatón keresztül gyakorolja. Amennyiben vezérigazgató kijelölésére nem került sor, feladatait az Igazgatóság elnöke látja el, amely esetben az elnök-vezérigazgatói cím használatára is jogosult.

XI.

A FELÜGYELŐ BIZOTTSÁG

1./ A Társaság Felügyelő Bizottsága legalább három, legfeljebb tizenöt tagból áll. A Felügyelő Bizottság tagjait a Részvényesek, vagy mások közül a közgyűlés jogosult megválasztani, ötéves időtartamra.

A Felügyelő Bizottság tagjai többségének független személynek kell lennie. Függetlennek minősül a Felügyelő Bizottság tagja, ha a Társasággal a felügyelő bizottsági tagságán kívül más jogviszonyban nem áll, valamint vele szemben nem áll fenn a Gt. 309. § (3) bekezdésében írt valamely kizáró ok.

2./ A Társaság Felügyelő Bizottságának tagjai a vonatkozó közgyűlési határozatokban megjelölt időtartamra:

Bognár Attila (1025 Budapest, Csejtei u. 14.)

Hutiray Gyula (1133 Budapest, Ipoly u. 8. 5. em. 7.)
Kis Andor (2730 Albertirsa, Köztársaság u. 58/2.)

dr. Kósik Tamás (1173 Budapest, Sarlósfecske u. 8.)
3./ A Felügyelő Bizottság ellenőrzi a Társaság működését, ügyvezetését. E tevékenység gyakorlása érdekében a vezető tisztségviselőktől, a Társaság vezető állású munkavállalóitól jelentést, vagy felvilágosítást kérhet, a Társaság könyveibe és irataiba betekinthet, azt megvizsgálhatja, illetve szakértőkkel megvizsgáltathatja.

A Felügyelő Bizottság köteles megvizsgálni a közgyűlés napirendjén szereplő valamennyi lényeges üzletpolitikai jelentést, valamint minden olyan előterjesztést, amely a közgyűlés kizárólagos hatáskörébe tartozó ügyre vonatkozik. A számviteli törvény szerinti beszámolóról és az adózott eredmény felhasználásáról a közgyűlés csak a Felügyelő Bizottság írásbeli jelentésének birtokában határozhat.

4./ A Felügyelő Bizottság határozatait szavazással állapítja meg, egyszerű szótöbbséggel. Szavazategyenlőség esetén a Felügyelő Bizottság elnökének szavazata dönt.

5./ A Felügyelő Bizottság működési rendjét maga állapítja meg, amelyet a közgyűlés hagy jóvá.

6./ A Felügyelő Bizottság elnöke a Gt. és az Alapszabály rendelkezései keretében:

a) összehívja és vezeti a bizottság üléseit;

b) gondoskodik az ülés jegyzőkönyvének vezetéséről;

c) részt vesz az Igazgatóság ülésein;

d) kezdeményezi a közgyűlés összehívását, illetve összehívja azt;

e) az évi rendes közgyűlésen jelentést terjeszt elő a bizottság a Társaság munkájáról.

XII.

AZ AUDIT BIZOTTSÁG

1./ A Társaságnál legalább három-, legfeljebb öttagú audit bizottság működik, amelynek tagjait a közgyűlés a Felügyelő Bizottságnak a Gt. 309. § (2) és (3) bekezdése szerint megállapított független tagjai közül választja.

2./ Az audit bizottság hatáskörébe tartozik:

a) a számviteli törvény szerinti beszámoló véleményezése;

b) javaslattétel a könyvvizsgáló személyére és díjazására;

c) a könyvvizsgálóval megkötendő szerződés előkészítése;

d) a könyvvizsgálóval szembeni szakmai követelmények és összeférhetetlenségi előírások érvényre juttatásának figyelemmel kísérése, a könyvvizsgálóval való együttműködéssel kapcsolatos teendők ellátása, valamint – szükség esetén – a Felügyelő Bizottság számára intézkedések megtételére való javaslattétel;

e) a pénzügyi beszámolási rendszer működésének értékelése és javaslattétel a szükséges intézkedések megtételére;
f) a Felügyelő Bizottság munkájának segítése a pénzügyi beszámolási rendszer megfelelő ellenőrzése érdekében.

3./ A Társaság audit bizottságának tagjai a vonatkozó közgyűlési határozatokban megjelölt időtartamra:

Bognár Attila (1025 Budapest, Csejtei u. 14.)

Hutiray Gyula (1133 Budapest, Ipoly u. 8. 5. em. 7.)
dr. Kósik Tamás (1173 Budapest, Sarlósfecske u. 8.)
XIII.

A KÖNYVVIZSGÁLÓ

1./ A Társaságnál egy könyvvizsgáló működik. A könyvvizsgáló megbízatásának megszűnése után ötéves időtartamra újraválasztható. A könyvvizsgálót a közgyűlés jogosult megválasztani.

A Társaság állandó könyvvizsgálója a vonatkozó közgyűlési határozatban megjelölt időtartamra
az AUDIT-SERVICE Könyvszakértő, Adó- és Vezetési Tanácsadó Korlátolt Felelősségű Társaság (1022 Budapest, Bimbó u. 3., Cg. 01-09-078084, nyilvántartási szám: 001030), amelynek nevében a Részvénytársaság könyvvizsgálatát dr. Serényi Iván könyvvizsgáló (1025 Budapest, Zöldkő u. 4/7. szám alatti lakos, nyilvántartási szám: 003607) látja el.
2./ A könyvvizsgáló betekinthet a Társaság könyveibe, a vezető tisztségviselőktől és a Társaság dolgozóitól felvilágosítást kérhet, a Társaság pénztárát, értékpapír- és áruállományát, szerződéseit és bankszámláját megvizsgálhatja. A könyvvizsgáló a Társaság közgyűlése elé terjesztett minden jelentést – különösen a mérleget és vagyonkimutatást – megvizsgál abból a szempontból, hogy azok valós adatokat tartalmaznak-e, illetve megfelelnek-e a jogszabályok előírásainak és véleményét ismerteti. Enélkül a jelentésről érvényes határozat nem hozható.

3./ A könyvvizsgáló köteles a közgyűlésen részt venni. Részt vehet az Igazgatóság és a Felügyelő Bizottság ülésein.

4./ A könyvvizsgáló köteles a közgyűlés összehívását kérni a Felügyelő Bizottság egyidejű tájékoztatása mellett abban az esetben, ha a társasági vagyon jelentős csökkentése várható, továbbá ha olyan tényről szerez tudomást, amely az Igazgatóság tagjai, vagy a Felügyelő Bizottság tagjai törvényben meghatározott felelősségét vonják maguk után.

5./ Ha a Társaság közgyűlését nem hívják össze, vagy a közgyűlés a jogszabály által megkívánt döntéseket nem hozza meg, a könyvvizsgáló köteles erről a törvényességi felügyeletet ellátó Cégbíróságot értesíteni.

XIV.

A TÁRSASÁG GAZDÁLKODÁSA

1./ A Társaság első üzleti éve a Társaság alapításának napjától ugyanazon év december 31-ig tart.

2./ Minden további üzleti év megegyezik a naptári évvel.

3./ A Társaság gazdálkodása, mérlegének elkészítése és megvizsgálása során a mindenkori hatályos jogszabályok szerint kell eljárni.

XV.

ALAPTŐKE-EMELÉS

1./ A Társaság alaptőkéjének felemelése történhet új részvények zártkörű, illetve nyilvános forgalomba hozatalával, a Társaság alaptőkén felüli vagyonának alaptőkévé alakításával, dolgozói részvény forgalomba hozatalával, illetőleg feltételes alaptőke-emelésként, átváltoztatható kötvény forgalomba hozatalával.
2./ A Társaság alaptőkéjét új részvények forgalomba hozatalával a korábban kibocsátott valamennyi részvény névértéke, vagy kibocsátási értéke teljes befizetése, és a nem pénzbeli hozzájárulás maradéktalan rendelkezésre bocsátása után emelheti fel.

3./ Alaptőke-emelésről az Igazgatóság előterjesztése alapján a közgyűlés vagy az Alapszabály XV/10. pontja szerinti felhatalmazás esetén az Igazgatóság határoz.

Ha a Társaság eltérő részvényfajtába, illetve részvényosztályba tartozó részvényeket hozott forgalomba, az alaptőke felemelését elhatározó, illetve az arról döntő közgyűlési határozat érvényességének feltétele, hogy a tőkeemeléssel közvetlenül érintett, továbbá az Alapszabály által érintettnek minősített részvényfajta, illetve részvényosztály Részvényesei az alaptőke felemeléséhez külön hozzájáruljanak. Az Igazgatóság a közgyűlés elé terjesztendő határozati javaslatot a hirdetményi lapokban köteles közzétenni. Az érintett részvénysorozatnak a nyilatkozattételi határidő kezdőnapján a részvénykönyvben szereplő Részvényesei a közlemény megjelenésétől számított tizenöt napon belül postai úton továbbított levélben vagy telefax útján írásban jogosultak nyilatkozni oly módon, hogy a nyilatkozat a határidő utolsó napján 17.00 óráig a hirdetményben szereplő címre vagy telefax számra megérkezzék. Egy részvénnyel egy nyilatkozattételi perióduson belül csak egyszer lehet nyilatkozni. Előzetes hozzájárulásnak minősül, ha a Részvényes ezen időtartamon belül nem nyilatkozik. A jelen pontban írtak megfelelően irányadók az Igazgatóságot tőkeemelésre felhatalmazó közgyűlési határozat esetén is.

4./ Az alaptőkének új részvények forgalomba hozatalával történő felemeléséről szóló közgyűlési határozatban meg kell határozni a Gt. 255. § (1) bekezdésében írtakat, és meg kell jelölni a Gt. 255. § (2) bekezdésében hivatkozott személyeket.
5./ Az alaptőke-emelés végrehajtása az Igazgatóság feladata.

6./ Ha az alaptőke felemelésére az alaptőkén felüli vagyon alaptőkévé alakításával kerül sor, úgy a felemelt alaptőkére eső részvények a Társaság Részvényeseit ellenérték nélkül, részvényeik névértékének arányában illetik meg.

7./ Az alaptőke felemelésével forgalomba hozott új részvények – az alaptőke-emelést elhatározó közgyűlés eltérő rendelkezése hiányában – első ízben az alaptőke-emelés bejegyzésének naptári éve után járó osztalékra jogosítanak.

8./ Ha az alaptőke felemelésére pénzbeli hozzájárulás ellenében kerül sor, a Társaság Részvényeseit, ezen belül első helyen a forgalomba hozott részvényekkel azonos részvénysorozatba tartozó részvénnyel rendelkező Részvényeseket, majd az átváltoztatható, és velük egy sorban a jegyzési jogot biztosító kötvények tulajdonosait – ebben a sorrendben – a részvények átvételére vonatkozó elsőbbségi jog illeti meg.

Amennyiben a Társaság Részvényeseit vagy kötvénytulajdonosait a Gt. rendelkezése értelmében jegyzési elsőbbségi jog vagy részvények átvételére vonatkozó elsőbbségi jog (a továbbiakban együttesen elsőbbségi jog) illeti meg, és annak gyakorlását nem zárják ki, az Igazgatóság az Alapszabály XIX/1. pontja szerinti rendben közzétett hirdetményben köteles felhívni a Részvényeseket vagy kötvénytulajdonosokat elsőbbségi joguk gyakorlására. A Részvényesek vagy kötvénytulajdonosok elsőbbségi jogukat a hirdetményben meghatározott módon, határidőn belül és címre eljuttatott nyilatkozatban gyakorolhatják. A nyilatkozatoknak tartalmaznia kell a lejegyezni vagy átvenni kívánt részvények fajtáját, osztályát, sorozatát, névértékét, darabszámát és kibocsátási értékét, valamint a Részvényes vagy kötvénytulajdonos visszavonhatatlan kötelezettségvállalását a nyilatkozatban meghatározott részvények jegyzésére vagy átvételére, illetve kibocsátási értéküknek a közgyűlés határozatban foglaltak szerinti megfizetésére. A nyilatkozat érvényességének feltétele, hogy az abban foglalt fizetési kötelezettséget a Részvényes vagy kötvénytulajdonos határidőn belül megfelelően teljesítse. Ha egy Részvényes vagy kötvénytulajdonos a hirdetményben meghatározott határidőn belül érvényesen nem nyilatkozik elsőbbségi jogának gyakorlásáról, azt úgy kell tekinteni, hogy e jogával nem kíván élni. A közgyűlés eltérő tartalmú határozatának hiányában, amennyiben az elsőbbségi jogra egy sorban jogosultak több részvényt kívánnak lejegyezni vagy átvenni, mint amennyi részvény a tőkeemeléssel összefüggésben kibocsátásra kerül, úgy az elsőbbségi jogukat részvényeik vagy kötvényeik névértékének arányában gyakorolhatják.

9./ A közgyűlés az elsőbbségi jogot – az Igazgatóság írásbeli előterjesztése alapján – kizárhatja. Az elsőbbségi jog kizárására vonatkozó előterjesztést a közgyűlés az alaptőke felemelésére vonatkozó javaslattal együttesen köteles megtárgyalni, de arról külön köteles határozatot hozni. Az elsőbbségi jog kizárására vonatkozó előterjesztésnek a Gt-ben előírtakon túl tartalmazni kell az alaptőke felemelésének indokát, zártkörű alaptőke-emelés esetén a részvények átvételére jogosított személyek bemutatását és az alaptőke felemelését követően az alaptőke felemelést megelőző Részvényesek szavazati arányának módosulását. Az Igazgatóság a közgyűlési határozat cégbíróságnak történő megküldésével egyidejűleg gondoskodik a határozat tartalmának Cégközlönyben történő közzétételéről.
10./ A Társaság Közgyűlése határozatában felhatalmazhatja az Igazgatóságot az alaptőke felemelésére. A felhatalmazásban meg kell határozni azt a legmagasabb összeget (jóváhagyott alaptőke), amellyel az Igazgatóság a Társaság alaptőkéjét a közgyűlési határozatban megszabott, legfeljebb ötéves időtartam alatt összesen felemelheti. Az alaptőke-emelés Igazgatóság általi végrehajtására az Alapszabály és a Gt. rendelkezései irányadóak.
XVI.

AZ ALAPTŐKE LESZÁLLÍTÁSA

1./ Az alaptőke leszállítását elrendelő közgyűlési határozatban meg kell jelölni a Gt. 268. §-ának (2) bekezdésében felsoroltakat.

2./ A részvények névértéke és az alaptőke legkisebb összegére vonatkozó szabályokat az alaptőke leszállításánál is meg kell tartani, ide nem értve a Gt. 268. § (5) bekezdésében írt esetet, illetve azt az esetet, ha a Gt. által előírt alaptőke-leszállításra azért nincs lehetőség, mert a közgyűlésnek a Társaság más társasági formába történő átalakulásáról vagy jogutód nélküli megszűnéséről kell határoznia.

3./ Az alaptőke leszállítását elhatározó közgyűlési határozat Cégbírósághoz történt benyújtását követően az Igazgatóság köteles a Gt. 271. § (1) bekezdésében foglaltaknak megfelelő tartalmú hirdetményt a Cégközlönyben – kétszer egymás után, legalább harminc napos időközzel – közzétenni. Az ismert hitelezőket a Társaság közvetlenül is köteles értesíteni. A jelen pontban írtak nem alkalmazhatóak, amennyiben a Társaság alaptőkéjének leszállítására a Társaság veszteségének rendezése végett, illetve a számviteli törvényben meghatározott módon, az alaptőkén felül lekötött tartalék javára történő átcsoportosítás céljából kerül sor.
4./ A Részvényesnek az alaptőke terhére kifizetést teljesíteni – vagy a részvényére vonatkozó hátralékos befizetést elengedni – csak az alaptőke-leszállítás cégjegyzékbe történő bejegyzése után szabad.

5./ Ha a Társaság eltérő részvényfajtába, illetve részvényosztályba tartozó részvényeket hozott forgalomba az alaptőke leszállítását elhatározó közgyűlési határozat érvényességéhez az is szükséges, hogy az alaptőke-leszállítással közvetlenül érintett, továbbá az Alapszabály által érintettnek minősített részvényfajta, részvényosztály Részvényesei a döntéshez külön hozzájáruljanak. Ennek során a részvényhez fűződő szavazati jog esetleges korlátozására vagy kizárására vonatkozó rendelkezések – ide nem értve a Gt. 227. §-a szerint kizárt szavazati jogosultságot – nem alkalmazhatók. Az Igazgatóság a közgyűlés elé terjesztendő határozati javaslatot a hirdetményi lapokban köteles közzétenni. Az érintett részvénysorozatnak a nyilatkozattételi határidő kezdőnapján a részvénykönyvben szereplő Részvényesei a közlemény megjelenésétől számított tizenöt napon belül postai úton továbbított levélben vagy telefax útján írásban jogosultak nyilatkozni oly módon, hogy a nyilatkozat a határidő utolsó napján 17.00 óráig a hirdetményben szereplő címre vagy telefax számra megérkezzék. Egy részvénnyel egy nyilatkozattételi perióduson belül csak egyszer lehet nyilatkozni. Előzetes hozzájárulásnak minősül, ha a Részvényes ezen időtartamon belül nem nyilatkozik.
XVII.

A TÁRSASÁG MEGSZŰNÉSE

1./ A Társaság megszűnik, ha

a) a közgyűlés elhatározza a jogutód nélküli megszűnését;

b) a közgyűlés elhatározza jogutódlással történő megszűnését;

c) a Cégbíróság a 2006. évi V. törvényben meghatározott okok miatt megszünteti.

2./ A Társaság jogutód nélküli megszűnése esetében a végelszámolásra vonatkozó rendelkezéseket a Gt. rendelkezései szerint kell alkalmazni.

XVIII.

A TÁRSASÁG CÉGJEGYZÉSE

A Társaság cégjegyzése úgy történik, hogy a Társaság kézzel vagy géppel előírt, előnyomott vagy előnyomtatott cégneve (rövidített címszava) alá az Igazgatóság elnöke önállóan, az Igazgatóság bármely tagja az Igazgatóság másik tagjával, vagy az Igazgatóság által képviseletre feljogosított társasági munkavállalóval együttesen, vagy az Igazgatóság által cégjegyzésre feljogosított két munkavállaló együttesen írják alá nevüket a hiteles aláírási címpéldány szerint.

XIX.

ZÁRÓ RENDELKEZÉSEK

1./ A Társaság hirdetményeit – ha jogszabály eltérően nem rendelkezik – egyszeri alkalommal, a Társaság és a Budapesti Értéktőzsde honlapján, jogszabály által meghatározott esetekben a Cégközlönyben teszi közzé.

2./ A Társaság alapításával és a változások bejegyeztetéséből járó, igazolt költségeket a Társaság viseli.

A jelen Alapszabályban külön nem szabályozott kérdésekben a Gt. előírásai az irányadóak.
*Ezen változásokat a Társaság 2010. augusztus 2-án megtartott közgyűlése 36/2010. (08. 02.), 37/2010. (08. 02.), 38/2010. (08. 02.), 39/2010. (08. 02.) és 40/2010. (08. 02.) számú határozatával fogadta el.

**Ezen változásokat a Társaság 2010. augusztus 6-án megtartott igazgatósági ülése 3/2010. (VIII. 6.) számú határozatával fogadta el.

[image: image2.png]




[image: image1.jpg][image: image2.png]_1044098858.doc
[image: image1.png]






